На основу чл. 119. став 1. тачка 1) а у вези са чл. 108. Закона о основама система образовања и васпитања („Сл. гласник РС“, бр. 88/2017, 27/2018-др.закони, 10/2019, 6/2020 и 129/2021), чл. (број) Статута (назив и седиште установе), према Упутству за израду акта којим установе образовања и васпитања прописују мере, начин и поступак заштите и безбедности деце и ученика („Сл. гласник РС”, бр. 67/2022) а у сарадњи са Општином Богатић, школски одбор на седници одржаној дана 26.1.2024. године, доноси

ПРАВИЛНИК

о мерама, начину и поступку заштите и безбедности ученика за време боравка у школи  и свих активности које организује „МАЧВАНСКА СРЕДЊА ШКОЛА“ БОГАТИЋ

I ОПШТЕ ОДРЕДБЕ

Члан 1.

Правилником о мерама, начину и поступку заштите и безбедности ученика за време боравка у школи и свих активности које организује школа (даље: Правилник) уређују се мере, начин и поступак заштите и безбедности ученика за време боравка у школи и свих активности које организује „Мачванска средња школа“ Богатић (даље: Школа), а нарочито: сарадња са надлежним органом јединице локалне самоуправе, превентивне мере заштите и безбедности у вези са организацијом рада Школе, спровођење мера прописаних овим правилником, Законом о основама система образовања и васпитања, посебним законима у области образовања и васпитања и другим прописима којима се уређује област заштите и безбедности, као и одговорност запослених и ученика за неизвршавање одредаба овог правилника.

Члан 2.

Заштита и безбедност ученика за време боравка у Школи и свих активности које организује Школа уређује се у складу са Упутством министра просвете, науке и технолошког развоја за израду акта којим установе образовања и васпитања прописују мере, начин и поступак заштите и безбедности деце и ученика („Сл. гласник РСˮ бр. 67/2022).

II ПОСЕБНЕ ОДРЕДБЕ

Члан 3.

Ученици имају право на заштиту и безбедност у објекту – згради и дворишту Школе, као и ван зграде и дворишта Школе, за време остваривања свих облика образовно-васпитног рада или других активности које организује Школа, у складу са законом и општим актом Школе.

Школа учествује у заштити и безбедности ученика на путу између куће и школе.

Члан 4.

Школа, односно запослени у Школи обезбеђују остваривање права ученика у складу са законом.

Ученици имају право на заштиту и безбедност у Школи и од поступака других ученика, запослених, родитеља, односно другог законског заступника ученика и трећих лица који угрожавају њихову безбедност.

Ученици имају право на заштиту и безбедност од елементарних непогода – поплава, земљотреса, других несрећа/удеса, катастрофа или других ванредних околности и ситуација које могу да угрозе безбедност ученика у Школи.

1. Анализа потенцијалних и актуелних ризика у организацији рада Школе

Члан 5.

Приликом израде овог правилника Школа је припремила анализу потенцијалних и актуелних ризика у организацији рада Школе (просторни, технички, временски и други организациони услови), као што су:

1. приступ објекту Школе (згради и дворишту);

2. сигурност простора око Школе;

3. стање  у унутрашњем простору Школе;

4. специфични услови и околности које су карактеристичне за Школу;

5. услови безбедног кретања ученика од куће до школе.

**Приступ објекту Школе (згради и дворишту)**

Члан 6.

Двориште Школе је приступачно за кретање свих учесника у образовно-васпитном процесу.

Улаз у двориште Школе је из улице Јанка Веселиновића . Споредни улаз је из дворишта школе.

Двориште је равно, делимично травнато, а делимично бетонирано за потребе прилазних стаза и спортских терена (фудбалско, рукометно, кошаркашко, и сл.).

Улице из којих се улази у двориште Школе (главни улаз) јесу двосмерна, са лежећим полицајцима, од којих је улица Јанка Веселиновића и Војводе Степе означеним пешачким прелазом и саобраћајним знаком да је то зона школе.

У посебно фреквентним временским периодима (почетком, променом и завршетком смене) евидентно је присуство саобраћајне полиције.

У близини Школе нема ризичних саобраћајница, мостова, нити пружних прелаза.

**1.2. Сигурност простора око Школе**

Члан 7.

Степен ризика од могућности приступа трећих лица дворишту и објекту Школе сведен је на минимум.

У Школи постоји видео-надзор.

Постоји добра осветљеност простора око објекта Школе.

Стање громобрана и инсталација (водоводне, канализационе, електричне, гасне мреже и др.) врши се у складу са законом и роковима у којима се врши провера њиховог стања. Проверу стања исправности громобрана и инсталација врше лиценциране службе.

**Стање  у унутрашњем простору Школе**

Члан 8.

Објекти у којима се остварује образовно-васпитни рад у добром су стању и приступачни су за све учеснике у образовно-васпитном процесу.

Зграда Школе је спратна и састоји се од приземља и два спрата. У приземљу се налази библиотека, учионице, радионица, просторија за помоћно особље и домара и тоалети. На првом спрату се налазе канцеларије за руководеће и ненаставно особље, као и наставничка канцеларија, тоалети, улаз у фискултурну салу. На другом спрату се налазе учионице, кабинети,  тоалети и кухиња.

Школа је обезбедила приступ и добро стање, у складу са законом и прописима који уређују наведену материју,:

- уређаја за грејање;

- уређаја за обезбеђивање довода електричне енергије;

- санитарних чворова;

- степеништа и сигурности рукохвата;

- фискултурне сале, опреме и спортских терена;

- радионица и кабинета са машинама, апарата и других уређаја, алата, прибора и других средстава за рад (посебно у одређеним стручним школама) и др.

**Специфични услови и околности које су карактеристичне за Школу**

Члан 9.

Школа припада сеоској средини.

Рад школе одвија се у две смене.

Члан 10.

Ради свеобухватне заштите и безбедности ученика Школа у сарадњи са надлежним органом јединице локалне самоуправе остварује комуникацију са релевантним институцијама на националном и локалном нивоу (органи, организације, установе, тела и др.) при реализацији заједничких активности усмерених на обезбеђивање заштите и безбедности ученика.

**Услови безбедног кретања ученика од куће до школе**

Члан 11.

Директор Школе је обавезан да сарађује са органима надлежним за безбедност саобраћаја и да прати стање саобраћајне сигнализације на прилазима Школи.

Члан 12.

Школа пред надлежним органима покреће иницијативе ради побољшања безбедности у саобраћају на прилазима Школи (постављање „лежећих полицајацаˮ, семафора и других уређаја, организовање дежурства саобраћајних полицајаца и др.).

Члан 13.

Сваки запослени обавезан је да о уоченим недостацима на саобраћајној сигнализацији обавести директора, помоћника директора или секретара, који ће ради решавања проблема ступити у контакт с надлежним органима.

Члан 14.

Заштита ученика у саобраћају обезбеђује се организовањем предавања саобраћајних стручњака, приказивањем филмова о саобраћају, разговором на часовима одељенске заједнице и родитељским састанцима.

2. Превентивне мере заштите и безбедности у вези са организацијом рада Школе

Члан 15.

Школа утврђује следеће превентивне мере заштите и безбедности у вези са организацијом рада, и то:

1) распоред дежурстава запослених – на почетку школске године утврђује се расопред дежурства запослених и води се књига дежурства.

2) начин евидентирања уласка трећих лица у Школу – трећа лица се јављају дежурном наставнику или помоћно техничкој служби и усмеравају где је потребно

3) могућност боравка у Школи, односно непосредног учешћа родитеља, односно другог законског заступника ученика у активностима Школе - према распореду, позиву и договору

4) физичка безбедност објекта – зграде, дворишта и окружења (процедуре за домара/запослене – свакодневни обиласци зграде (учионица, ходника, тоалета, радионица, спортске сале и других просторија) и дворишта, са посебним освртом на терене и спортске справе које користе и други клубови; периодичне провере машина, алата, простора; дезинфекција, дезинсекција и дератизација; провера исправности воде за пиће након неких хаварија и клима-уређаја – редовно одржавање и вентилација; саобраћајна безбедност, установа обавља у складу са посебним прописима);

5) безбедносне процедуре у Школи, укључујући и процедуре у учионицама и другим просторијама за рад – опремање просторија, биљке које изазивају алергије или отровне биљке, употреба спрејова или токсичних лепкова, отварање прозора и др.; у фискултурној сали – рад на справама; безбедност у радним просторима и посебно на извођење наставе на отвореном када је претопло или сувише хладно; у дворишту – одржавање безбедности кретања у дворишту када напада снег и др., безбедност саобраћаја у дворишту Школе (забрана кретања моторних возила и возила микромобилности кроз двориште, забрана уласка осим за возила Школе);

6) одржавање дисциплине у Школи – згради и њеном дворишту, посебно у учионици и другим радним просторијама;

7) истакнуто место за прву помоћ у Школи (комплет за прву помоћ се налази на сваком спрату, за проверавање / допуњавање и преглед садржине комплета задужен је Одбор за безбедност запослених, Телефони хитне помоћи и надлежног дома здравља – видно су обележени), као и начин поступања у ситуацији када је потребно детету и ученику указати прву помоћ или постоји сумња на потенцијални здравствени ризик или повреду детета, односно ученика (хитну помоћ позива дежурни наставник/ односно сваки запослени који се нађе непосредно на лицу места и обавештава родитеља и другог законског заступника и по потреби надлежну инспекцију и др.);

8) поступање ради заштите од болести, посебно инфективних (хигијена у Школи, поступање у складу са прописима из области здравства и санитарна контрола у случају сумње на појаву инфективне болести дежурни наставник је дужан да лично или преко директора школе обавести надлежног лекара о појави инфективне болести и др.), као и поступање по препорукама надлежних здравствених органа;

9) безбедносне процедуре / правила за заштиту и безбедност за време остваривања образовно-васпитног рада ван Школе (практична настава, екскурзије, студијска путовања и такмичења – посебно се води рачуна о томе да се, у циљу заштите и безбедности, превоз ученика за републичко такмичење по правилу не врши у касним ноћним или раним јутарњим сатима да би учествовали на такмичењу), одласци у позоришта, посете музејима и реализација других облика ваншколских активности;

10) поступање ради заштите од физичких повреда (подови се бришу за време трајања часова тако да у време највеће фрекфенције нису клизави, а ставља се и одговарајућу ознака о пажњи да је под клизав ;

11) начин правилног коришћења и надзор над употребом машина, апарата и других уређаја при реализацији наставе, као и алата и других наставних средстава; редовна провера исправности машина, апарата и других уређаја; употреба прописане заштитне опреме и др.;

12) правила за одговорно поступање и пријава кварова и оштећења на инсталацијама – водоводне, канализационе, електричне и гасне мреже, котларнице и др.; одређено је лице које је задужено да реагује ради заштите и безбедности или да пријави квар на инсталацијама, опреми и др. надлежној служби;

13) планирање превентивних и интервентних програма са циљем промене понашања код ученика;

14) сарадња са овлашћеним организацијама за контролу громобранских инсталација, у складу са законом;

15) мере заштите од пожара, у складу са Законом о заштити од пожара („Сл. гласник PCˮ бр. 111/09, 20/15 и 87/18 – др. закон);

16) правила за одговорно поступање у случају елементарних непогода и других нecpeћa и сл. или других ванредних околности и ситуација;

17) правила за сарадњу са комуналним службама ради обезбеђења тротоара и уличног осветљења на прилазу Школи, правилног размештаја/постављања контејнера, да не ометају улаз у двориште Школе и зграду.;

18) правила за сарадњу са надлежним службама ради постављања одговарајуће заштитне сигнализације на саобраћајницама на прилазу Школи;

19) израда и реализација годишњих програма заштите од насиља, злостављања и занемаривања и програма спречавања дискриминације у складу са Законом, Правилником о протоколу поступања у установи у одговору на насиље, злостављање и занемаривање и Правилником о поступању установе у случају сумње или утврђеног дискриминаторног понашања и вређања угледа, части или достојанства личности

20) правила за поступање у случају претње, односно сумње на постојање друге опасности по безбедност деце и ученика.

**2.1. Распоред дежурстава запослених**

Члан 16.

Дежурство у Школи је обавеза свих запослених, а обавља се по решењу и уз координацију директора и помоћника директора Школе.

Дежурство у Школи изводе дежурни наставници и помоћно-техничко особље у складу са процесом наставе.

Дежурство наставника почиње 15 минута пре почетка наставе, а завршава се након завршетка смене, уз обавезу  потписивања исте.

Дежурни наставник, након истека дежурства у првој смени, свеску дежурства предаје наставнику друге смене. Након истека дежурства свеска дежурства одлаже се у наставничкој канцеларији, на означеном месту.

Дежурни наставници успостављају комуникацију посетилаца са запосленима Школе код којих долазе.

Посете трећих лица и странаца уписују се у свеску за дежурства, коју обавезно потписују дежурни наставници на крају дежурства.

Дежурство помоћно-техничког особља траје од почетка до завршетка радног времена.

Члан 17.

За време трајања наставе и других активности стално су откључана само главна улазна врата Школе.

За откључавање врата на главном улазу у школу овлашћени су домар, помоћно-техничко особље или друго лице по овлашћењу директора Школе.

Откључавање главног улазау школу врши се 30 минута пре почетка наставе.

Домар проверава стање школског простора и опреме, а у случају постојања сумње у било који облик њиховог оштећења, насилан улазак у просторије школе и сл., одмах обавештава директора, помоћника директора Школе или друго овлашћено лице. У случају хитности интервенције, може и сам да позове надлежна лица која треба да предузму неопходне мере.

Закључавање улазних врата Школе на крају завршетка наставе у Школи врши домар или друго лице по овлашћењу директора Школе.

**2.2. Начин евидентирања уласка трећих лица у Школу**

Члан 18.

Дежурни наставници проверавају разлоге доласка страних лица у Школу и прате њихово кретање у згради.

Посете трећих лица и странаца уписују се у свеску за дежурства, коју обавезно потписују дежурни наставници на крају дежурства.

Административно и помоћно-техничко особље помаже дежурним наставницима у раду у домену своје стручности.

**2.3. Могућности боравка у Школи**

Члан 19.

Могућности боравка у Школи, односно непосредног учешћа родитеља, односно другог законског заступника ученика у активностима Школе утврђена је Правилима о понашању ученика, свих запослених и трећих лица у Школи.

Родитељ, односно други законски заступник ученика има право приступа и боравка у просторијама Школе у својству члана Савета родитеља и Школског одбора, по позиву одељењског старешине, наставника, директора, саминицијативно у циљу информисања о успеху у школи свог детета, као и информисања о питањима која се тичу организовања и извођења образовно-васпитног рада Школе, свих облика мера заштите и безбедности у Школи и сл.

**2.4. Физичка безбедност објекта – зграде, дворишта и окружења**

Члан 20.

Школа је одговорна за физичку безбедност објекта – зграде, дворишта и окружења.

Кров, зидови и плафони свих делова објекта Школе морају да буду исправни.

Подови у Школи не смеју да буду клизави и обавезно се ставља ознака упозорења да подови могу да буду влажни након брисања.

Двориште Школе мора да буде очишћено од свих предмета и препрека који могу да изазову повреду ученика, запослених и лица која долазе у Школу.

Окружење Школе - сам прилаз, тротоари и стазе такође мора да буде безбедно.

Школа посебно води рачуна о безбедности свих учесника образовно-васпитног процеса за време снежних падавина, ледених дана, олујног ветра и свих врста непогода.

**Безбедносне процедуре у Школи**

Члан 21.

Школа је спровела све безбедносне процедуре које се тичу превенције и спречавање појава свих облика угрожавања безбедности свих учесника образовно-васпитног процеса.

Обавештења о безбедносним процедурама истакнута су на видном месту – огласној табли Школе, као и на званичној интернет страници Школе.

**2.6. Одржавање дисциплине у Школи**

Члан 22.

Дисциплина у Школи одржава се пре почетка наставе, за време трајања наставе, на паузама/одморима, и то у свим објектима Школе, школском дворишту и окружењу, у складу са законом и Правилима понашања у Школи.

**2.7. Истакнуто место за прву помоћ у Школи**

Члан 23.

Кутија са опремом за прву помоћ налази се на видном месту у приземљу и на спратовима, и комплетно опремљена доступна је у свако време.

Уз опрему из става 1. овог члана налазе се истакнути сви важни телефони лица задужених за пружање прве помоћи, као и бројеви важних телефона прве помоћи (дом здравља, хитна помоћ и сл.).

**2.8. Поступање ради заштите од болести, посебно инфективних**

Члан 24.

Школа је дужна да поступа по мерама надлежних здравствених органа и упутствима Министарства здравља и Министарства просвете, наложених у складу са прописима у области здравства, ради остваривања максималне заштите и безбедности ученика од болести и ширења заразе.

Школа се стара о уредности и чистоћи свих школских просторија и школског дворишта, у складу са санитарно-хигијенским прописима и мерама.

Школа обавештава родитеље, односно друге законске заступнике ученика у случају промена код ученика које се односе на његово здравствено стање и предузима хитне мере, уколико су неопходне, и сарађује са школским лекаром и надлежним здравственим институцијама.

**2.9. Безбедносне процедуре / правила за заштиту и безбедност за време остваривања образовно-васпитног рада ван Школе**

Члан 25.

Школа је применила све безбедносне процедуре и донела Правила за заштиту и безбедност ученика за време остваривања образовно-васпитног рада ван Школе.

У складу  са наведеним правилима, о здрављу, исхрани и безбедности ученика за време рекреативне наставе, екскурзије и излета брину наставници који реализују поменуте активности, на челу са вођом пута.

Екскурзија и настава у природи, као облици образовно-васпитног рада, изводе се у складу са школским програмом, који је донет у складу са одговарајућим  важећим наставним планом и програмом, Годишњим планом рада Школе и Програмом за организовање екскурзије и наставе у природи.

Екскурзија може да се организује након добијене сагласности Савета родитеља Школе.

Приликом избора понуђача за извођење екскурзије Школа ће посебну пажњу посветити његовој оспособљености за остваривање заштите и безбедности ученика за време активности која се организује. Уговор са изабраним понуђачем мора да садржи посебне ставке које се односе на предузимање мера заштите и безбедности ученика.

Оспособљеност понуђача за остваривање заштите и безбедности ученика односи се нарочито на:

1. поседовање одговарајуће лиценце за рад;

2. кадровску и техничку опремљеност за организовање превоза ученика;

3. кадровску и техничку опремљеност за остваривање заштите и безбедности ученика у објекту у којем су смештени (физичко и техничко обезбеђење објекта, обезбеђена медицинска помоћ и др.);

4. квалитет исхране ученика.

Смештај ученика на екскурзији и мора да се обезбеди само у објектима који испуњавају услове за извођење тих облика образовно-васпитног рада.

**2.10. Поступање ради заштите од физичких повреда**

Члан 26.

Ради остваривања потпуне заштите и безбедности ученика од физичких повреда Школа посебно води рачуна о следећем:

1. врши набавку и коришћење школског намештаја, наставних и других средстава која су безбедна за употребу и одговарају психофизичким својствима ученика;

2. примењује стандарде и нормативе који се односе на школски простор, број ученика у одељењу и друге услове за обављање образовно-васпитне делатности;

3. обезбеђује стални надзор наставника или стручног сарадника за време рада на уређајима или с предметима који могу да изазову физичку повреду, као и за време извођења активности које представљају потенцијалну опасност за настанак повреде.

Приликом примене мера заштите од физичких повреда примењују се и одредбе других аката Школе: Правилника о безбедности и здрављу на раду, Правила о заштити од пожара, Правила понашања у Школи и других аката чија је примена од значаја за остваривање заштите и безбедности ученика.

**2.11. Начин правилног коришћења и надзор над употребом машина, апарата и других уређаја при реализацији наставе**

Члан 27.

У циљу пуне заштите и безбедности ученика за време извођења практичне наставе и праксе, Школа је утврдила начин правилног коришћења и надзор над употребом машина, апарата и других уређаја при реализацији наставе.

Школа може да организује обављање практичне наставе у сопственим радионицама или у предузећу, установи или другој организацији.

Директор Школе одређује лице, као и време, начин и услове за остваривање наведеног вида наставе, и уговором прецизно дефинише сва права, обавезе и одговорности уговорних страна, посебно она која се односе на остваривање заштите и безбедности ученика.

Рад ученика прати предметни наставник.

Предметни наставник врши обуку ученика за примену мера заштите на раду и упознаје их са њиховим правима, обавезама и одговорностима у вези са реализацијом практичне наставе, у складу са планом и распоредом рада ученика за целу годину, по полугодиштима, месецима, недељама и данима, за свако одељење или групу, посебно за сваки облик практичне наставе, по образовним профилима.

За праћење надзора из става 1. датог члана задужен је директор Школе.

**2.12. Правила за одговорно поступање и пријава кварова и оштећења на инсталацијама**

Члан 28.

Школа је утврдла правила за одговорно поступање и пријаву кварова и оштећења на инсталацијама – водоводне, канализационе, електричне и гасне мреже, котларнице, противпанична расвета и др. и све друге инсталације у школи

Исправност водоводних и канализационих инсталација у Школи, ради остваривања заштите и безбедности од поплаве и изливања фекалија, контролише домар Школе.

Домар Школе свакодневно проверава исправност електричних и других инсталација које су у домену његове стручности и предузима потребне мере у случају уочених промена које могу да угрозе безбедност ученика и запослених у Школи.

Сви запослени и ученици Школе обавезни су да без одлагања обавесте домара, директора или помоћника директора о уоченим променама на свим инсталацијама које могу да угрозе безбедност ученика и запослених у Школи.

Пријаву свих врста кварова који нису у надлежности домара, или су таквог интензитета и обима да домар сам и благовремено не може да их отклони, обавља директор Школе или лице које он одреди. Пријава кварова се врши надлежној служби.

Уређаји, други предмети и материје који се користе у наставном процесу, за одржавање хигијене или у друге сврхе морају да се држе ван домашаја неовлашћених лица, ако могу да представљају опасност по живот и здравље ученика.

**2.13. Планирање превентивних и интервентних програма са циљем промене понашања код ученика**

Члан 29.

Школа је сачинила план превентивних и интервентних програма са циљем промене понашања код ученика.

У изради плана учествовали су: директор, стручни сарадници (педагог и психолог ), наставно особље (а посебно одељењске старешине), Савет родитеља,Тим за безбедност ученика и заштиту од насиља, злостављања и занемаривања.

Према ученицима који крше правила понашања у Школи или не поштују одлуке директора и органа Школе, неоправдано изостану са наставе пет часова, односно својим понашањем угрожавају друге при остваривању својих права Школа ће, уз учешће родитеља, односно другог законског заступника, појачати васпитни рад активностима: у оквиру одељењске заједнице, стручним радом одељењског старешине, педагога, психолога, посебних тимова, а када је то неопходно, сарађиваће са одговарајућим установама социјалне, односно здравствене заштите у циљу дефинисања и пружања подршке ученику у вези са променом његовог понашања.

**2.14. Сарадња са овлашћеним организацијама за контролу громобранских инсталација**

Члан 30.

Ради остваривања заштите и безбедности од удара грома Школа остварује пуну сарадњу са овлашћеним организацијама за контролу исправности громобранских инсталација.

Сви запослени и ученици Школе обавезни су да без одлагања обавесте домара и директора  о уоченим променама на громобранским инсталацијама које могу да доведу у питање њихово функционисање.

**2.15. Мере заштите од пожара**

Члан 31.

Ради остваривања заштите од пожара запослени и ученици дужни су да спроводе мере прописане Законом о заштити од пожара, плановима заштите од пожара, одлукама надлежног органа јединице локалне самоуправе, Школског одбора и других надлежних органа.

Школа је предвидела следеће мере заштите од пожара:

1. обезбеђеност Школе довољним бројем ватрогасних апарата;

2. шестомесечна контрола ватрогасних апарата, по потреби и пуњење истих;

3. обуку запослених за руковање ватрогасним апаратима и понашање у случају опасности од пожара;

4. проверу обучености запослених за примену мера заштите од пожара.

**2.16. Правила за одговорно поступање у случају елементарних непогода и других нecpeћa и сл. или других ванредних околности и ситуација**

Члан 32.

Школа је сачинила програм за одговорно поступање у случају елементарних непогода и других нecpeћa и слично, или других ванредних околности и ситуација.

Школа је обавезна да поступи по упутству које сачине надлежни органи и организације, када је угрожена безбедност ученика и запослених због елементарних непогода, других нecpeћa и слично, или других ванредних околности и ситуација (колективна или индивидуална евакуација, извлачење из пожаром захваћеног објекта, извлачење испод рушевина и сл.).

**2.17. Правила за сарадњу са комуналним службама ради обезбеђења тротоара и уличног осветљења на прилазу Школи, правилног размештаја/постављања контејнера**

Члан 33.

Школа је обавезна да поштује утврђена правила за сарадњу са комуналним службама ради:

1. обезбеђења тротоара,

2. обезбеђења уличног осветљења на прилазу Школи и

3. правилног размештаја/постављања контејнера.

Тротоари испред Школе морају да буду очишћени од свих препрека, снега и поледице, ради безбедног кретања ученика и запослених Школе.

Прилази Школи морају да буду осветљени ради безбедног кретања ученика и запослених Школе.

Контејнери испред Школе морају да буду правилно постављени и размештени како не би угрозили кретање ученика и запослених Школе или оградили део пролаза кроз главне и споредне капије које се налазе на огради Школе.

**2.18. Правила за сарадњу са надлежним службама ради постављања одговарајуће заштитне сигнализације на саобраћајницама на прилазу Школи**

Члан 34.

Школа пред надлежним органима локалне самоуправе покреће иницијативе ради побољшања безбедности у саобраћају на прилазима Школи (постављање саобраћајних знакова са ознаком „зона школеˮ), саобраћајне сигнализације, „лежећег полицајцаˮ и слично, у складу са утврђеним правилима за сарадњу.

**2.19. Израда и реализација годишњих програма заштите од насиља, злостављања и занемаривања и програма спречавања дискриминације**

Члан 35.

Остваривање овог вида заштите и безбедности ученика подразумева поштовање одредаба Правила понашања у Школи и годишњих програма заштите од насиља, злостављања и занемаривања и програма спречавања дискриминације, које је сачинио стручни тим Школе за заштиту од дискриминације, насиља, злостављања и занемаривања.

У Школи се негују односи међусобног разумевања и уважавања личности ученика, запослених и родитеља, односно других законских заступника.

Запослени имају обавезу да својим радом и укупним понашањем доприносе развијању позитивне атмосфере у Школи.

Школа је својим актом уредила правила понашања и међусобне односе ученика, родитеља, односно других законских заступника и запослених у Школи.

Члан 36.

У Школи су забрањене дискриминација и дискриминаторско поступање којима се на непосредан или посредан, отворен или прикривен начин, неоправдано прави разлика или неједнако поступа, односно врши пропуштање (искључивање, ограничавање или давање првенства) у односу на лице или групе лица, као и на чланове њихових породица или њима блиска лица на отворен или прикривен начин, који се заснива на раси, боји коже, прецима, држављанству, статусу мигранта, односно расељеног лица, националној припадности или етничком пореклу, језику, верским или политичким убеђењима, полу, родном идентитету, сексуалној оријентацији, имовном стању, социјалном и културном пореклу, рођењу, генетским особеностима, здравственом стању, сметњи у развоју и инвалидитету, брачном и породичном статусу, осуђиваности, старосном добу, изгледу, чланству у политичким, синдикалним и другим организацијама и другим стварним, односно претпостављеним личним својствима, као и по другим основима утврђеним законом којим се прописује забрана дискриминације.

Школа је дужна да предузме све мере прописане Законом када се посумња или утврди дискриминаторно понашање у Школи.

Члан 37.

У Школи је забрањено физичко, психичко, социјално, сексуално, дигитално и свако друго насиље, злостављање и занемаривање запосленог, ученика, родитеља, односно другог законског заступника или трећег лица у Школи.

Под насиљем и злостављањем подразумева се сваки облик једанпут учињеног, односно понављаног вербалног или невербалног понашања које има за последицу стварно или потенцијално угрожавање здравља, развоја и достојанства личности ученика и одраслог.

Занемаривање и немарно поступање представља пропуштање Школе или запосленог да обезбеди услове за правилан развој ученика.

Школа је дужна да одмах поднесе пријаву надлежном органу ако се код ученика примете знаци насиља, злостављања или занемаривања.

Под физичким насиљем, у смислу Закона, сматра се: физичко кажњавање ученика од стране запосленог, родитеља односно другог законског заступника или трећег лица у Школи; свако понашање које може да доведе до стварног или потенцијалног телесног повређивања ученика или запосленог; насилно понашање запосленог према ученику, као и ученика према другом ученику или запосленом.

Под психичким насиљем, у смислу Закона, сматра се понашање које доводи до тренутног или трајног угрожавања психичког и емоционалног здравља и достојанства.

Под социјалним насиљем, у смислу Закона, сматра се искључивање ученика из групе вршњака и различитих облика активности Школе.

Под сексуалним насиљем и злостављањем, у смислу Закона, сматра се понашање којим се ученик сексуално узнемирава, наводи или приморава на учешће у сексуалним активностима које не жели, не схвата или за које није развојно дорастао или се користи за проституцију, порнографију и друге облике сексуалне експлоатације.

Под дигиталним насиљем и злостављањем, у смислу Закона, сматра се злоупотреба информационо-комуникационих технологија која може да има за последицу повреду друге личности и угрожавање достојанства, а остварује се слањем порука електронском поштом, СМС-ом, ММС-ом, путем веб-сајта (енг. web site), четовањем, укључивањем у форуме, социјалне мреже и другим облицима дигиталне комуникације.

Школа је дужна да надлежном органу пријави сваки облик насиља, злостављања и занемаривања у Школи почињен од стране родитеља, односно другог законског заступника или трећег лица у Школи.

Члан 38.

Забрањено је свако понашање запосленог према ученику; ученика према запосленом; родитеља, односно другог законског заступника или трећег лица према запосленом; запосленог према родитељу, односно другом законском заступнику; ученика према другом ученику, којим се вређа углед, част или достојанство.

Директор Школе дужан је да у року од три дана од дана сазнања за повреду забране из става 1. овог члана предузме одговарајуће активности и мере у оквиру надлежности Школе.

Члан 39.

У Школи је забрањено страначко организовање и деловање, као и коришћење простора Школе у те сврхе.

**2.20. Правила за поступање у случају претње, односно сумње на постојање друге опасности по безбедност ученика**

Члан 40.

У случају наступања неке претње, односно сумње на постојање друге опасности по безбедност ученика, Школа одмах обавештава надлежне локалне службе и организације које би могле да утврде постојање стварне опасности по безбедност ученика, превентивно да делују, спрече панику и страх код ученика и, уколико процене да је потребно, ангажују лекарску помоћ, ватрогасце, Министарство унутрашњих послова и др.

3. Обезбеђење средстава за заштиту и безбедност ученика

Члан 41.

Средства за заштиту и безбедност ученика, у складу са прописаним мерама из члана 108. Закона о основама система образовања и васпитања, обезбеђују се у буџету јединице локалне самоуправе.

4. Упознавање са мерама заштите и безбедности

Члан 42.

Школа о мерама безбедности упознаје најпре ученике, као и њихове родитеље, односно друге законске заступнике, а затим запослене и све друге непосредне и посредне учеснике у систему образовања и васпитања, као и друга заинтересована лица путем органа Школе, огласне  табле и интернет стране Школе.

Члан 43.

Одељењски старешина и предметни наставници у обавези су да у свакодневном контакту са ученицима, а нарочито на часовима одељењске заједнице и одељењског старешине, ученике упознају са опасностима са којима могу да се суоче за време боравка у Школи и извођења других активности које организује Школа, као и са начином понашања којим те опасности могу да се избегну или отклоне.

5. Обавеза поштовања мера утврђених овим правилником

Члан 44.

Одредбе овог правилника дужни су да поштују:

1. сви запослени Школе;

2.ученици, родитељи, односно други законски заступници ученика Школе;

3. трећа лица када се налазе у школској згради, школском дворишту или на другом месту на ком се остварује образовно-васпитни рад или друга активност у организацији Школе.

Члан 45.

Неспровођење мера безбедности ученика и запослених, представља тежу повреду радне обавезе запосленог у школи, за коју се сходно члану 166. став 7. Закона изриче новчана казна или удаљење са рада у трајању до три месеца, а мера престанка радног односа уколико је повреда учињена свесним нехатом, намерно или у циљу прибављања себи или другоме противправне имовинске користи.

Члан 46.

Свесно непридржавање правила и мера безбедности од стране ученика, прописаних овим правилником, сматра се тежом повредом обавезе ученика, за коју се води васпитно-дисциплински поступак.

Члан 47.

Запослени, ученици, родитељи, односно други законски заступници ученика обавезни су да директору, помоћнику директора, секретару Школе, дежурном наставнику или другом овлашћеном лицу пријаве сваку појаву за коју посумњају да би могла да угрози безбедност ученика.

Члан 48.

Посебна обавеза директора је да повремено, без претходне најаве, а најмање једном / два пута месечно провере да ли се спроводе мере за остваривање заштите и безбедности ученика.

Неспровођење мера за безбедност и заштиту ученика, прописаних овим правилником, представља разлог за разрешење  директора у складу са чланом 128. ст. 7. т. 4) Закона.

Члан 49.

Школа је обавезна да сарађује са државним органима, органима скупштине општине Богатић и другим субјектима и надлежним институцијама са којима је таква сарадња потребна у поступку обезбеђивања и спровођења мера утврђених овим правилником.

6. Осигурање ученика од последица несрећног случаја или незгоде

Члан 50.

Школа је у обавези да на почетку школске године упозна родитеље са могућношћу осигурања ученика од последица несрећног случаја или незгода које евентуално могу да се догоде, али и са условима под којима се спроводи осигурање.

Школа је у обавези да, уколико постоји заинтересованост родитеља, буде посредник између њих и осигуравајућег друштва, како би родитељ уплатом премије омогућио свом детету заштиту од свих ризика у свакодневном животу (у школи, код куће, на путу).

Школа је у обавези да за ученике који иду на екскурзију обезбеди додатно осигурање. Осигурање ученика улази у цену екскурзије.

Школа преко Савета родитеља упознаје родитеље са приспелим понудама за осигурање.

Избор осигуравајућег друштва и висину премије обавља Савет родитеља.

III ЗАВРШНЕ ОДРЕДБЕ

Члан 51.

Измене и допуне овог правилника врше се на исти начин и по поступку прописаном за његово доношење.

Члан 52.

Овај правилник ступа на снагу осмог дана од дана објављивања на огласној табли Школе.

Члан 53.

Даном ступања на снагу овог правилника престаје да важи Правилник о мерама, начину и поступку заштите и безбедности ученика за време боравка у школи и свих активности које организује школа од 29.12.2022.године.

|  |  |  |
| --- | --- | --- |
| У Богатићу, 6.1.2024.године   Дел. бр. 44/6 |  | Председник Школског одбора    \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

Правилник је објављен на огласној табли Школе 26.1.2024. године.

Правилник је ступио на снагу дана 3.2.2024. године.

ОРГАНИЗОВАЊЕ ДЕЖУРСТАВА УЧЕНИКА

Министар просвете је, на основу члана 108. став 2. Закона о основама система образовања и васпитања ("Сл. гласник РС", бр. 88/2017, 27/2018 - др. закон, 10/2019, 27/2018 - др. закон, 6/2020 и 129/2021 - даље: Закон), донео Упутство за израду акта којим установе образовања и васпитања прописују мере, начин и поступак заштите и безбедности деце и ученика ("Сл. гласник РС", бр. 67/2022 - даље: Упутство).  
  
На основу Упутства школа доноси општи акт о заштити и безбедности деце и ученика и спроводи мере прописане наведеним актом којима се осигуравају услови за безбедан боравак деце и ученика у установи и током свих активности које организује. Школа је дужна да општи акт донесе у складу са одредбама Закона, посебним законима у области образовања и васпитања и другим прописима којима се уређује област заштите и безбедности, те протоколима за поступање надлежних служби.  
  
Тачком 7. Упутства прописане су, односно таксативно наведене превентивне мере заштите и безбедности у вези са организацијом рада, међу којима је као прва мера прописано да установа утврђује распоред дежурства запослених.  
  
Будући да се свим утврђеним мерама првенствено обезбеђује заштита и безбедност ученика, као малолетних лица, указујемо да Упутством није прописана обавеза ученика да учествују у спровођењу мера које треба управо њих да заштите. Стога Министарство Упутством и није, као једну од мера, предвидело обавезу школе да организује, односно сачини распоред дежурства, као ни обавезу ученика да дежурају.  
  
Такође, тачком 8. Упутства прописано је да у поступку прописивања мера, начина и поступака заштите и безбедности деце и ученика за време боравка у установи и свих активности које организује, установа сарађује са надлежним органом јединице локалне самоуправе (члан 108. став 1. и члан 189. став 1. тачка 8) Закона), као и да у изради мера за заштиту и безбедност деце и ученика учествује и савет родитеља у установи (члан 120. став 6. тачка 9) Закона), те да школа прибавља и мишљење ученичког парламента (члан 88. став 1. тачка 1) Закона).  
  
Како је знатан број родитеља ученика, као и Заштитник грађана указао на чињеницу да одређени број школа и даље организује дежурства ученика, те имајући у виду прописе којима се уређује безбедност ученика у школи, дужни смо да вас још једном подсетимо да организовање дежурстава ученика није у складу са наведеним прописима.  
  
Одредбама Закона, уређено је питање одговорности, те прописане санкције за одговорне уколико се ове мере не примењују.  
  
Указујемо и на одредбу члана 164. тачка 9) Закона, којом је прописано да неспровођење мера безбедности деце, ученика и запослених, представља тежу повреду радне обавезе запосленог у установи, за коју се сходно члану 166. став 7. Закона изриче новчана казна или удаљење са рада у трајању до три месеца, а мера престанка радног односа уколико је повреда учињена свесним нехатом, намерно или у циљу прибављања себи или другоме противправне имовинске користи.  
  
  
  
Имајући у виду све изнето, потребно је да све установе имају опште акте школе усклађене са наведеним одредбама Закона, Упутства и других важећих прописа, којима неће бити предвиђена могућност организовања дежурства ученика у школи.  
  
Такође, сматрамо да надлежни у установама са актом о овим мерама безбедности, треба да упознају, најпре ученике, као и њихове родитеље, односно друге законске заступнике, као и да ову информацију огласе на најтранспарентнији начин, како би сви непосредни и посредни учесници у систему образовања и васпитања, као и друга заинтересована лица о томе били обавештени.

(Мишљење Министарства просвете, бр. 601-00-00046/2023-01 од 28.8.2023)